b'\n_START_ARTICLE_\nAleksandras Vasiliauskas (1940)\n_START_SECTION_\nBiografija\n_START_PARAGRAPH_\n1958\xc2\xa0m. baig\xc4\x97 Pavanden\xc4\x97s vidurin\xc4\x99 mokykl\xc4\x85. 1958\xe2\x80\x931965\xc2\xa0m. studijavo Vilniaus universiteto Fizikos ir matematikos fakultete. 1978\xc2\xa0m. ekonomikos moksl\xc5\xb3 daktaras. _NEWLINE_1965\xe2\x80\x931966\xc2\xa0m. Lietuvos SSR moksl\xc5\xb3 akademijos Fizikos ir matematikos instituto jaunesnysis mokslinis bendradarbis. 1966\xe2\x80\x931969\xc2\xa0m. LSSR Kaimo statybos ministerijos Centrin\xc4\x97s statybos ekonomikos ir valdymo laboratorijos grup\xc4\x97s vadovas, skyriaus vir\xc5\xa1ininkas. 1969\xe2\x80\x931973\xc2\xa0m. LSSR Valstybinio plano komisijos Skai\xc4\x8diavimo centro skyriaus ved\xc4\x97jas. 1973\xe2\x80\x931978\xc2\xa0m. LSSR Valstybinio plano komiteto Liaudies \xc5\xabkio planavimo ir ekonomikos instituto skyriaus ved\xc4\x97jas, 1978\xe2\x80\x931989\xc2\xa0m. instituto direktorius. _NEWLINE_1980\xe2\x80\x931993\xc2\xa0m. Vilniaus valstybinio universiteto profesorius. 1993\xe2\x80\x931994\xc2\xa0m. prezidento Algirdo Brazausko patar\xc4\x97jas ekonomikos klausimais. 1994\xe2\x80\x931995\xc2\xa0m. Adolfo \xc5\xa0le\xc5\xbeevi\xc4\x8diaus Vyriausyb\xc4\x97je\xc2\xa0\xe2\x80\x93 LR ekonomikos ministras.  1995\xe2\x80\x931999\xc2\xa0m. LMA Europos integracijos tyrim\xc5\xb3 centro direktorius, nuo 1999\xc2\xa0m. LMA Ekonomikos instituto vyriausias mokslinis bendradarbis, nuo 2001\xc2\xa0m. Kauno technologijos universiteto (KTU) profesorius valandininkas, nuo 2002\xc2\xa0m. KTU tarybos pirmininkas, nuo 2009\xc2\xa0m. LMA prezidiumo narys, Humanitarini\xc5\xb3 ir socialini\xc5\xb3 moksl\xc5\xb3 skyriaus pirmininkas._NEWLINE_\xc5\xbdmona Egidija (g. 1955\xc2\xa0m.). Vaikai Violeta (1965\xe2\x80\x931993), Art\xc5\xabras (g. 1970\xc2\xa0m.), Lukas (g. 1988\xc2\xa0m.).\n_START_SECTION_\nMokslin\xc4\x97 ir pedagogin\xc4\x97 veikla\n_START_PARAGRAPH_\nTyr\xc4\x97 ekonomin\xc4\x97s informacijos teorijos, valdymo ir planavimo informacini\xc5\xb3 sistem\xc5\xb3, Lietuvos integracijos \xc4\xaf Europos S\xc4\x85jung\xc4\x85, \xc5\xa1alies ekonomikos pl\xc4\x97tros veiksni\xc5\xb3 ir strategijos, firm\xc5\xb3 ir \xc4\xafmoni\xc5\xb3 strateginio valdymo problemas. Paskelb\xc4\x97 per 120 mokslini\xc5\xb3 darb\xc5\xb3, para\xc5\xa1\xc4\x97 2 monografijas, 4 bro\xc5\xa1i\xc5\xabras, 3 vadov\xc4\x97lius universitet\xc5\xb3 studentams. Pareng\xc4\x97 8 socialini\xc5\xb3 moksl\xc5\xb3 daktarus. Vadovavo ekspert\xc5\xb3 grup\xc4\x97ms rengiant Lietuvos ekonomikos pl\xc4\x97tros ilgalaikes strategijas iki 2015 ir 2020\xc2\xa0m., Lietuvos nacionalin\xc4\x99 energetikos strategij\xc4\x85 iki 2020\xc2\xa0m._NEWLINE_1991, 1996, 2001 ir 2006\xc2\xa0m. rinktas LMA narys ekspertu, nuo 2009\xc2\xa0m. narys korespondentas, nuo 2011\xc2\xa0m. tikrasis narys.'